PM मोदी 17 नवंबर को विधानसभा अध्यक्षों के सम्मेलन को संबोधित करेंगे
लोकसभा अध्यक्ष ओम बिरला, राज्यसभा के उपसभापति हरिवंश, हिमाचल प्रदेश के राज्यपाल राजेंद्र विश्वनाथ आर्लेकर, मुख्यमंत्री जयराम ठाकुर भी इस सम्मेलन में शिरकत करेंगे।
शिमला: शिमला में आयोजित होने वाले अखिल भारतीय पीठासीन अधिकारियों के सम्मेलन को प्रधानमंत्री नरेंद्र मोदी 17 नवंबर को डिजिटल माध्यम से संबोधित करेंगे। हिमाचल प्रदेश विधानसभा के अध्यक्ष विपिन परमार ने बुधवार को यह जानकारी दी। उन्होंने बताया कि यह सम्मेलन 16 नवंबर को आरंभ होकर 19 नवंबर को समाप्त होगा। परमार के मुताबिक इससे पूर्व 100 साल पहले 1921 में 14 सितंबर से 16 सितंबर तक शिमला में इस प्रकार के सम्मेलन का आयोजन हुआ था। उन्होंने बताया कि शिमला में अब तक इस प्रकार के छह सम्मेलनों का आयोजन हो चुका है। चार सम्मेलन आजादी के पहले हुए 1921, 1926, 1933 और 1939 में जबकि दो आजादी के बाद 1976 और 1997 में आयोजित हुए थे। उन्होंने बताया कि 16 नवंबर को विधानसभाओं और विधानपरिषदों के सचिवों का 58वां सम्मेलन होगा। अखिल भारतीय पीठासीन अधिकारियों के सम्मेलन की औपचारिक शुरुआत 17 नवंबर को पूर्वाह्न 10 बजे होगी और इसे प्रधानमंत्री डिजिटल माध्यम से अपराह्न 1.28 बजे संबोधित करेंगे। लोकसभा अध्यक्ष ओम बिरला, राज्यसभा के उपसभापति हरिवंश, हिमाचल प्रदेश के राज्यपाल राजेंद्र विश्वनाथ आर्लेकर, मुख्यमंत्री जयराम ठाकुर भी इस सम्मेलन में शिरकत करेंगे। करीब 36 विधानसभाओं और विधानपरिषदों के अध्यक्ष, उपाध्यक्ष सचिव तथा एक वरिष्ठ अधिकारी अपने परिवार के साथ इस सम्मेलन में भाग लेंगे। हिमाचल प्रदेश के सांसद, लोकसभा और राज्यसभा के महासचिव भी इसमें हिस्सा लेंगे। कुल मिलाकर 288 पीठासीन अधिकारियों सहित 378 पदाधिकारी सम्मेलन में भाग लेने अपने परिवार के साथ आएंगे। इसमें लोकतंत्र को मजबूत बनाने को लेकर चर्चा होगी। इन पदाधिकारियों के रमणीय स्थलों पर घूमने के लिए भी विशेष व्यवस्था की गई है।